CELEX: 32019D0712(01)
Language: hu
Date: 2019-07-01 00:00:00
Title: Az Európai Parlament elnökségének határozata (2019. július 1.) az európai parlamenti képviselők statútuma alkalmazási szabályainak módosításáról

12.7.2019   
               
               
                  HU
               
               
                  Az Európai Unió Hivatalos Lapja
               
               
                  C 235/3
               
            
         AZ EURÓPAI PARLAMENT ELNÖKSÉGÉNEK HATÁROZATA
         (2019. július 1.)
         az európai parlamenti képviselők statútuma alkalmazási szabályainak módosításáról
         (2019/C 235/03)
         AZ EURÓPAI PARLAMENT ELNÖKSÉGE,
         tekintettel az Európai Unió működéséről szóló szerződésre és különösen annak 223. cikke (2) bekezdésére,
         tekintettel az európai parlamenti képviselők statútumára (1),
         tekintettel az Európai Parlament eljárási szabályzatának 25. cikkére,
         mivel:
         
                     (1)
                  
                  
                     Az Elnökség 2018. december 10-i ülésén új szabályokat fogadott el a képviselők gyakornokaira vonatkozóan (2), bevezetve azt a lehetőséget, hogy a képviselői csoportok alkalmazzanak gyakornokokat, továbbá azt, hogy kifizetőhelynek kell kezelnie a képviselők által a megválasztás szerinti tagállamban élő gyakornokokkal kötött gyakornoki megállapodásokat. Az említtet szabályok 2019. július 2-án lépnek hatályba.
                  
               
                     (2)
                  
                  
                     2019. májusban a quaestorok egy olyan új elektronikus rendszert hagytak jóvá, amely lehetővé teszi a képviselők repülővel való utazásaival kapcsolatos költségek visszatérítésének automatizálását (3), ami észszerűsíti, javítja és felgyorsítja majd a képviselői kérelmek kezelését.
                  
               
                     (3)
                  
                  
                     Az európai parlamenti képviselők statútumának alkalmazási szabályait (4) (a továbbiakban: alkalmazási szabályok) ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az alkalmazási szabályok a következőképpen módosulnak:
            
                        1.
                     
                     
                        A 13. cikk a következőképpen módosul:
                        
                                    a)
                                 
                                 
                                    az (1) bekezdés a) pontja helyébe a következő szöveg lép:
                                    
                                                „a)
                                             
                                             
                                                repülővel való utazás esetén: névre szóló repülőjegyek, valamint minden egyes beszállókártya vagy az e jegyek felhasználását igazoló elektronikus bizonylat;”
                                             
                                          
                              
                                    b)
                                 
                                 
                                    a (4) bekezdés helyébe a következő szöveg lép:
                                    
                                       „(4)   Azoknak a képviselőknek, akik menetjegyüket a Parlament utazási irodájában vásárolják meg, saját kizárólagos felelősségük és átvételi elismervény aláírása mellett lehetőségük van annak kérelmezésére, hogy az illetékes szolgálat a visszatérítést közvetlenül az utazási irodának fizesse. Ilyen esetekben az illetékes szolgálatot lehívhatja az (1) bekezdésben felsorolt igazoló dokumentumokat az utazási iroda helyfoglalási rendszeréből.”
                                    
                                 
                              
                  
                        2.
                     
                     
                        A 34. cikk (2) bekezdésének első albekezdése helyébe a következő szöveg lép:
                        
                           „(2)   Több képviselő írásbeli megállapodással csoportot hozhat létre annak érdekében, hogy közösen alkalmazzanak az (1) bekezdés szerinti egy vagy több asszisztenst vagy egy vagy több gyakornokot, illetve közösen vegyék igénybe egy vagy több ilyen asszisztens vagy egy vagy több ilyen gyakornok szolgálatait. Ebben az esetben az érintett képviselők kijelölik maguk közül azt az egy vagy több képviselőt, aki a csoport nevében jogosult aláírni a szerződéseket vagy benyújtani a felvételi kérelmet.”
                        
                     
                  
                        3.
                     
                     
                        A 35. cikk (1) bekezdése helyébe a következő szöveg lép:
                        
                           „(1)   A képviselők vagy képviselői csoportok által a helyi asszisztensekkel vagy szolgáltatókkal kötött munkaszerződéseket vagy szolgáltatási szerződéseket, valamint a megválasztás szerinti tagállamban élő gyakornokokkal kötött gyakornoki megállapodásokat kötelezően egy valamelyik tagállamban székhellyel rendelkező kifizetőhely kezeli.”
                        
                     
                  
                        4.
                     
                     
                        A 36. cikk a következőképpen módosul:
                        
                                    a)
                                 
                                 
                                    az (5) bekezdés helyébe a következő szöveg lép:
                                    
                                       „(5)   A Parlament kivételes esetben a képviselő kérésére és a maga nevében közvetlenül folyósítja nettó munkabérét azoknak az asszisztenseknek, akikkel a képviselő munkaszerződést kötött. A kifizetőhely haladéktalanul tájékoztatja az illetékes szolgálatot a megfizetendő társadalombiztosítási járulékok és adók összegéről, valamint kiállítja a fizetési igazolásokat.”;
                                    
                                 
                              
                                    b)
                                 
                                 
                                    az (5a) bekezdést el kell hagyni.
                                 
                              
                  
         
            2. cikk
            Ez a határozat az Európai Unió Hivatalos Lapjában való kihirdetésének napját követő napon lép hatályba.
         
         
            (1)  Az Európai Parlament 2005/684/EK, Euratom határozata (2005. szeptember 28.) az európai parlamenti képviselők statútumának elfogadásáról (HL L 262., 2005.10.7., 1. o.).
         
            (2)  Az Európai Parlament Elnökségének 2018. december 10-i határozata a képviselők gyakornokairól.
         
            (3)  A quaestorok 2019. május 13-i, 19/2019. sz. közleménye.
         
            (4)  Az Európai Parlament Elnökségének határozata (2008. május 19. és július 9.) az Európai Parlament tagjainak statútumára vonatkozó végrehajtási intézkedésekről (HL C 159., 2009.7.13., 1. o.).